Ich, Benedickt Manslib, obervogt der herschafft Goͤskenn, ✳ bekenn unnd thuͤn kundt offennlich mit disem brieff, ✳ das ich uff hùtt sin datum̄ ✳ unnd an minnˀ statt der ersam̄
Uͤlrich Schnider, ✳ min weybell, ✳ zuͦ Erlispach, im dorff ✳ an gwonlicher richtstatt ✳ innamēn der fùrsichtigenn, frommen, wisenn ✳ schult̄s ✳ unnd raͤttenn der stat Soloturnn, miner gnaͤ¬
digenn, liebenn herren, ✳ offennlich zuͤ gericht gsaͤssen bin, ✳ als durch bitt willenn ✳ der erwirdigenn, geistlichenn, miner gnaͤdigenn fròwenn aͤpptissinn ✳ unnd convēts zuͤ Kùngsfeld₎
kammēn fùr mich ✳ unnd die grichtsaͤssenn, verfùrsprecht wie raͤcht ✳ was, ✳ der ersam̄, wisz Burckhardt Ragòr, ✳ vermaͤldtter miner froͧwenn hoffmeyster, ✳ einns ✳ unnd Hans Meieˀ
zuͤ Erlispach ✳ des anndren teyls. ✳ unnd liesz der gemeldt hoffmeister durch sin fùrsprechenn offnenn, ✳ wie er verganngner zitt ✳ unnd mit im die ersammen, wysen Cuͤnrat
Ragor, schult̄s zuͤ Brugg, ✳ unnd Hanns Bùrrer, altt hoffmeister, ✳ koufft haͤttennd ✳ von dem yetzbemaͤldttenn Hannsenn Meyer ✳ als zuͤ handen siner gnaͤdigenn froͧwn̄n ✳ und
iro pfruͤnd zuͤ Erlispach, ✳ sin husz ✳ unnd hòff ✳ zuͤ Erlispach, eins teyls an Uͤly Schniders hoffstatt glaͤgenn, ✳ stost an die kilchstrans, ✳ mit sampt dem hoff vor ✳ unnd an dem husz, ✳ dem
garttenn ✳ unnd matbletzlinn darnaͤbenn, ✳ zinnst alles zweyg vietel kernnen jaͤrlichs zinnsz ✳ Hannsen Nùnlist in Wertzenn Guͤtt, ✳ ist susz frygg lidig eygenn alles. ✳ unnd als dann an
bemaͤldttem husz ✳ Hanns Meyer ein trottenn haͤtte, ✳ die behieltte er in kouff vor, ✳ also das er die moͤchte nutzenn unnd bruchenn ✳ alsz dassin ✳ unnd darzuͤ ✳ unnd von ✳ habenn staͤg und
waͤg, ✳ unnd wenn er ✳ oder sin erbenn ✳ sy nit mer nutzt ✳ unnd inhabenn woͤlttenn, ✳ namlich die trottenn dà habenn ✳ unnd die zuͤ unbuw unnd abganng kaͤmy, ✳ dannethin sol durch
inn ✳ nàch niemans andrenn dahin nùtzit gebuwenn, ✳ sunders der platz frygg ✳ zuͤ vermeldttem husz unnd hòff ✳ àn sin Hannsen Meyers ✳ siner erbenn ✳ unnd mencklichs inredenn
unnd widerspraͤchenn ✳ gehoͤrenn, ✳ unnd yetz gevallenn sin, ✳ die trott sol ouch durch inn nit verkoufft werdenn ✳ unnd zu✳ niemans handenn kommenn, ✳ dann der kouff sol des
gotzhuses alleinn ✳ unnd susz niemans heissenn, ✳ nàch sin ✳ der kouff ✳ unnd erkantnus ✳ umb̄ die trottenn allein ✳ ( ✳ dann der platz vor des gotzhuses ist ✳ ) sol dann stàn zuͤ einem
usspruch biderber lùttenn ꝫcꝭ. unnd waͤre also soͤlicher kouff gebenn unnd beschaͤchenn ✳ umb̄ zweyghundert guldinn, ✳ alwaͤgenn zweyg lib̄ Bernn waͤrūng fùr ein guldin, ✳ dero er,
als der verkoͤuffer sich bekannt, ✳ von den froͧwenn koͤuffernn ✳ bar uszgwist ✳ unnd bezaltt sin. ✳ unnd so im dem also ✳ ob dann im nit billich ✳ das gemaͤldt husz ✳ unnd sin zuͤgehoͤrd
nàch des grichts ✳ unnd zwings bruch mit uͤbergaͤbenn ✳ unnd inantwurt₎ ✳ ververtigt wurde ✳ zuͤ guͤttem, ewygem bestannd ✳ bschaͤchenns kouffs. ✳ daruff Hanns Meyer antwurt₎
liesz, ✳ er waͤre bekantlich ✳ unnd anred soͤlichs kouffs ✳ unnd verkouffs ✳ durch inn, mit guͤtter vorbetrachtung beschaͤchenn, ✳ waͤre ouch der obbestimpten sum̄ guldinn ✳ an guͤtter werschafft ✳ bar bezaltt ✳ nàch sim benuͤgenn ✳ unnd woͤltte vor mir, obbemaldttenn richter, ✳ unnd gricht ✳ das alles ùber bestimpte bladnus ✳ als ein fryg, unverkùmbret guͤtt ✳ in niemās
hannd, ✳ nàch pfannd verhafft, ✳ nàch witter beladenn ✳ vermeldttenn hrn̄ hoffmeyster zuͤ hanndn̄ des gotzhuses ✳ insetzenn, ùbergaͤbenn ✳ unnd vermaͤldttem gotzhusz darumb̄ alwaͤgnn̄
volkomne werschafft tragenn, ✳ in recht ✳ unnd susz ✳ so dick das nòtt wirtt, ✳ in sinēm ✳ unnd siner erbenn costenn, ✳ àn schadenn des gotzhuses, ✳ geloppt ouch also daruff ✳ fùr sich unnd
sine erbenn mit ✳ mund ✳ unnd hannd ✳ by soͤlichem kouff ✳ unnd verkouff ✳ unnd allem dem, so vorstàtt, ✳ by guͦttenn trùwen zebelibenn, ✳ das alles vest unnd staͤtt ze haltenn ✳ unnd dàrwider niemer zetuͤnd. ✳ unnd als daruff ✳ von den bedenn teilnn begaͤrtt ward ✳ diewil vilbemaͤldtter kouff ✳ unnd verkouff, ✳ wie raͤcht sye erganngn̄, ✳ das dann der ✳ von raͤchtsprechernn ✳ nàch desz grichts gwonheit ✳ mit gaͤbner urteill werde becreftnett. ✳ also hieruff ward uff min, obbemaͤldttenn richters, um̄bfràg ✳ uff den eyd zuͤ raͤcht erkenndt
und mit einhäller urteil usz gesprochenn, das obberürter kouff und verkouff ✳ in solicher mansz unnd gstalt mit uffgäbenn, entziechen, empfächenn ✳ und aller nötwendikeytt
wàre ergangenn, das er nun ✳ unnd alwaͤgenn ✳ billich krefftig sye, ✳ staͤtt ghalttenn soͤlle werdenn ✳ unnd darin durch niemans nùtzit getragenn, ✳ alle gevaͤrd ganntz vermittn̄
unnd wer daruff diser vertigūng urkùnd begaͤre, ✳ dem sòlle das mit recht erkennt ✳ unnd zenaͤmmēn erteiltt sin ✳ uff sin costenn. ✳ zùgenn vom gricht, ✳ so hieby sinnd
gewaͤsenn: ✳ die ersammēn Hanns Ràber der altt, ✳ Hanns Nùnlist, ✳ Jacob Widmer, ✳ Anthoni Kretz ✳ unnd ander vil vom gricht. ✳ des alles zuͤ wàrem ✳ unnd
unnd vestem urkùnd, ✳ so hab ich, obbemaͤldtter obervogt ✳ unnd richter, ✳ minen gnaͤdigenn herrnn̄ von Solaturn̄n, ✳ mir, ✳ minem̄ erbenn, ✳ dem bemaͤldtten gotzhusz
Kùngsfeldenn ✳ an sinen zwingenn, ✳ bànnen, ✳ grichtenn, ✳ raͤchtenn ✳ unnd anndren sinen herlikeittenn, hierinn gantz unvergriffen ✳ unnd àn schadenn, ✳ min eigenn insigel
offennlich gehaͤnnckt an disenn brieff, ✳ der gebenn ist uff Mathie appostoly, ✳ von der geburt xp̄i gezaltt fùnfftzaͤchenhundertt zwaͤntzig unnd vier jàr.